ועדת העבודה, הרווחה והבריאות, כנסת 17, פרוטוקול מספר 110, 2006-12-05 11:00

משה שרוני: בוקר טוב, אני פותח את הישיבה בנושא:

משה שרוני: הצעת חוק הביטוח הלאומי (תיקון מס' 7)(תיקון), התשס"ו-2006, של חברי הכנסת יצחק גלנטי, משה שרוני, אלחנן גלזר, יצחק זיו ושרה מרום.

משה שרוני: חבר הכנסת גלזר, בבקשה.

אלחנן גלזר: אני אחד מהשותפים לחוק הזה ועל חשיבותו אין מה להוסיף.

אלחנן גלזר: החוק הזה בא לתקן עוולה גדולה מאד, שבוצעה לחברינו הגמלאים ואני מקווה שהוועדה תמצא לנכון לאשר את החוק ולהגיש אותו לקריאה שנייה ושלישית.

משה שרוני: תודה.

משה שרוני: גיל שבתאי, בבקשה.

גיל שבתאי: אדוני, בתיקון מס' 7 לחוק הביטוח הלאומי נקבע כי אוכלוסיית עקרות הבית, שמלאו לה 65 בעת כניסת התיקון לתוקף, כי היא לא תהיה זכאית לקצבת זקנה.

גיל שבתאי: בהצעת החוק שלפנינו מוצע להקנות זכאות לאוכלוסיה הזאת.

גיל שבתאי: הנחנו בפני הוועדה נוסח שאנחנו מציעים, של תיקון סעיף 16, שישמור על חלק מאותו סעיף מבחינת הזכאות של מי שכבר היום מקבלת קצבת זקנה, שיתייחס גם לזכאות של האוכלוסיה האמורה.

גיל שבתאי: בנוסח הזה התנאי לקבלה הוא שבמשך חמש השנים מיום תחילת התיקון היא היתה תושבת ישראל, כדי שלא יגיעו נשים מחו"ל וירצו לקבל את הקצבה.

משה שרוני: אנחנו מסכימים לזה.

גיל שבתאי: בנוסף, אנחנו מציעים שיום תחילת החוק ייקבע בהכנתו לקריאה שנייה ושלישית ושבמסגרת הכנתו לקריאה שנייה ושלישית תתברר שאלת האובדן האפשרי של זכאות להטבות, למי שמקבלת היום הבטחת הכנסה, וכתוצאה מקבלת קצבת הזקנה תישלל ממנה השלמת ההכנסה.

משה שרוני: בשביל זה יש לנו ביטוח לאומי, לא?

עו"ד רועי קרת: מדובר דווקא על הטבות, שניתנות בכל המקומות האחרים, חוץ מביטוח לאומי.

עו"ד רועי קרת: הבעיה היא שהרבה מקומות שנותנים היום הטבות כמו קופת חולים או עיריה, צריכים את האישור של ביטוח לאומי.

עו"ד רועי קרת: היועץ המשפטי אמר שהן ייצאו מהבטחת הכנסה וההטבות יישללו מהן.

משה שרוני: הן נכנסות אחר כך להנחה של אזרח ותיק ועכשיו אני הולך לתקן את החוק של אזרח ותיק, שיהיה לו 50% הנחה ולא 30%.

עו"ד רועי קרת: אם זה יהיה 50%, זה יפתור את הבעיה.

משה שרוני: אני רוצה לחסל את כל הכסף שיש במשרד האוצר.

גיל שבתאי: יש להעריך את עלותה של הצעת החוק מאחר ומדובר בהצעת חוק שיש לה עלות תקציבית.

משה שרוני: האוצר לא יגיע ל-80 מיליון, גם לא ל-60 מיליון.

משה שרוני: פחות מזה.

גיל שבתאי: אבל בהתאם להוראות חוק יסוד: משק המדינה, על הוועדה לקבל הערכת עלות מהמשרד הרלוונטי ובמידה והיא לא מקבלת את ההערכה הזאת.

גיל שבתאי: ..

משה שרוני: מביטוח לאומי נקבל את ההערכה.

עו"ד רועי קרת: אין מחלוקת על הערכת העלות.

עו"ד רועי קרת: היא נעה בין 75 מיליון ל-80 מיליון.

משה שרוני: בגלל שהאקטואר קבע גיל מאה.

עו"ד רועי קרת: אין מחלוקת על כך שהעלות תלך ותרד, אבל לשנה הקרובה, זה מה שהצעת החוק תעלה.

משה שרוני: עד 88 מיליון, נכון?

משה שרוני: עד 100 מיליון אתה רוצה?

גיל שבתאי: המספר שלכם הוא 88 מיליוני שקלים.

משה שרוני: המספר של האוצר הוא 180 מיליון שקל.

גיל שבתאי: האוצר מעריך את זה בהערכת חסר.

משה ברסימנטוב: אנחנו קיבלנו את האומדן של הב יטוח הלאומי.

משה ברסימנטוב: בנייר של הממ"מ כתוב 88 מיליון וזה לא מה שיעשה את השינוי, מכיוון ששר האוצר הגיש ערר ולפיכך הממשלה מתנגדת להצעת החוק.

משה שרוני: הוועדה מחליטה להעביר את הצעת החוק לקריאה שנייה ושלישית.

משה שרוני: אנחנו לא מקבלים את דעת הממשלה והאוצר.

משה שרוני: אני מבקש להצביע.

משה שרוני: הצבעה בעד הצעת החוק – פה אחד נגד – אין נמנעים – אין הצעת החוק נתקבלה.

משה שרוני: ההצעה התקבלה.

משה ברסימנטוב: אני מבקש להעיר לפרוטוקול שמכיוון שזאת הצעה תקציבית, יידרשו יותר מ-50 חברי כנסת בכל אחת מההצבעות.

משה שרוני: אל תדאג, אני אביא 100 חברי כנסת.

משה שרוני: תודה רבה, הישיבה נעולה.